





**ELŐTERJESZTÉS**

**A BALATONKERESZTÚRI**

**KÖZÖS ÖNKORMÁNYZATI HIVATALNÁL**

**a KÖH 2025. évi munkarendjének meghatározásáról**

**Balatonkeresztúr, Balatonmáriafürdő és** **Balatonberény** Községek Önkormányzata Képviselő-testületeinek

2025. február 5-i együttes ülésére

**Készítette és előterjesztő:** Takácsné dr. Simán Zsuzsanna

Jegyző

**ELŐTERJESZTÉS**

**a KÖH 2025. évi munkarendjének meghatározásáról**

**Előterjesztő: Takácsné dr. Simán Zsuzsanna jegyző**

**A napirendet tárgyaló ülés típusa-1:** **nyílt /** zárt

**A napirendet tárgyaló ülés típusa-2 rendes** / rendkívüli

**A határozat elfogadásához szükséges többség típusa:** **egyszerű** / minősített

**A szavazás módja:** **nyílt** / titkos

**Készítette: Takácsné dr. Simán Zsuzsanna jegyző**

Tisztelt Képviselő-testület!

1. **KÖZSZOLGÁLATI TISZTVISELŐK NAPJA**

A köztisztviselők jogállásáról szóló 1992. évi XXIII. törvény (továbbiakban Kttv.) 1992. július 1. napján lépett hatályba. Négy évvel később, 1996-ban a Magyar Köztisztviselők és Közalkalmazottak Szakszervezete kezdeményezte, hogy a törvény hatályba lépésének emlékére július 1-je legyen a köztisztviselők napja.

Július 1-je 1998-tól a köztisztviselők, majd 2011-től a köztisztviselők és a kormánytisztviselők (közszolgálati tisztviselők) napja lett. „A köztisztviselők jogállásáról szóló 1992. évi XXIII. törvény, valamint egyéb törvények módosításáról” szóló **2001. évi XXXVI. törvény 69. §-ában** foglalt rendelkezések **július 1-jét munkaszüneti nappá nyilvánították**.

A Szociális Munka Napjának munkaszüneti nappá nyilvánításáról szóló 2016. évi CLXXX. törvény 3. § (1) - (2) bekezdései **2017. január 1.** napjával módosították **Kttv. 93. §-**ában foglaltakat, továbbá kiegészítették egy új, **232/A. §-**szal, melynek értelmében - mivel **a törvény erejénél fogva már nem** minősül munkaszüneti napnak - **a helyi önkormányzat képviselő-testülete rendeletben a Közszolgálati Tisztviselők napját munkaszüneti nappá nyilváníthatja**. A Kttv. 2017. január 1. napjától hatályos 232/A. § (1) bekezdése értelmében a helyi önkormányzat képviselő-testülete - a (2) bekezdésben foglalt feltétellel - rendelkezhet arról, hogy a képviselő-testület hivatala köztisztviselői számára a **Közszolgálati Tisztviselők Napja, július 1-je, munkaszüneti nap**. Ugyanezen szakasz (2) bekezdésében foglaltak értelmében a helyi önkormányzat képviselő-testületének az (1) bekezdés szerinti rendelkezése esetén az azzal összefüggésben keletkező **többletköltségek fedezetét a helyi önkormányzat saját bevétele biztosítja. A Közszolgálati Tisztviselők Napja** - korábban: Köztisztviselők Napja - **2001. július 1. napja óta - az ezt megszüntető rendelkezésig - munkaszüneti nap volt.**

A fentiek alapján a Tisztelt Képviselő-testületek a Kttv. 93. § (2) bekezdésében, valamint a 232/A. §-ában biztosított jogkörükben eljárva a Közszolgálati Tisztviselők Napját, július 1-jét a Balatonkeresztúri Közös Önkormányzati Hivatal köztisztviselői számára- a munkaviszonyban állókra is kiterjedően -, munkaszüneti nappá nyilvánították:

1. Balatonberény a köztisztviselők és közszolgálati ügykezelők közszolgálati jogviszonyának egyes kérdéseiről szóló 1 /2013. (I. 11.) önkormányzati rendeletének 3/A §-ával 2023. március 2-i hatállyal.
2. Balatonkeresztúr a köztisztviselők és közszolgálati ügykezelők közszolgálati jogviszonyának egyes kérdéseiről szóló 1 /2013. (I. 10.) önkormányzati rendeletének 3/A §-ával 2023. február 16-i hatállyal, és
3. Balatonmáriafürdő a köztisztviselők és közszolgálati ügykezelők közszolgálati jogviszonyának egyes kérdéseiről szóló 1 /2013. (I. 10.) önkormányzati rendeletének 3/A §-ával szintén 2023. február 16-i hatállyal.

Erre tekintettel külön határozat hozatala nélkül a hivatal munkarendjében minden július 1-jén a hivatal zárva tart, mely nem csökkenti az alkalmazottak szabadságát.

1. **IGAZGATÁSI SZÜNET, HIVATAL ZÁRVA TARTÁSA**

A közszolgálati tisztviselőkről szóló 2011. évi CXCIX. törvény (továbbiakban: Kttv.) 232. § (3) bekezdése szerint a ***képviselő-testület*** *- a Kormány ajánlásának figyelembevételével -* ***a rendes szabadság******kiadására igazgatási szünetet rendelhet el.*** *Az ilyen módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét,* azaz 15 munkanapot. A Kttv. 104. § (1) bekezdése főszabályként rögzíti, hogy a szabadságot az esedékesség évében kell kiadni.

A közszolgálati tisztviselők munka- és pihenőidejéről, az igazgatási szünetről, a közszolgálati tisztviselőt és a munkáltatót terhelő egyes kötelezettségekről, valamint a távmunka végzésről szóló **30/2012. (III. 7.) Korm. rendelet** (továbbiakban Kormányrendelet) 13. § (1) bekezdése határozza meg az igazgatási szünet időtartamát az alábbiak szerint:

***„a) nyáron öt egybefüggő naptári hét, amely augusztus 20-át közvetlenül követő vasárnapig tart,***

***b) télen két egybefüggő naptári hét, amely január 1-jét közvetlenül követő vasárnapig tart.”***

*(2) Az (1) bekezdésben meghatározott igazgatási szünet időszaka alatt az esedékessége évében ki nem adott szabadság teljes egésze kiadható.*

*(3) A munkáltató az igazgatási szünet időszakára figyelemmel határozza meg a szabadságolási terv alapján kiadásra kerülő szabadságot.*

*14. § Az államigazgatási szerv hivatali szervezetének vezetője az igazgatási szünet alatt a szabadságot úgy adja ki, hogy biztosítsa a zavartalan ügymenetet és feladatellátást, valamint a lakossági ügyfélszolgálattal rendelkező szervek esetében a folyamatos feladatellátást.*

*15. § A Kormány a Kttv. 232. § (3) bekezdése alapján a helyi önkormányzat képviselő-testülete, valamint a Kttv. 2. §-ában felsorolt szervek vezetője számára ajánlja igazgatási szünet elrendelése esetén az e rendeletben foglaltak figyelembevételét.*

A Kttv. szabályozásán túl az igazgatási szünetről szóló 2023. évi XXVI. törvény szintén lehetőséget biztosít a települési önkormányzat képviselő-testületének, hogy a törvény felhatalmazása alapján kihirdetett Korm. rendeletben meghatározott időtartamra a törvényben meghatározott kedvező feltételekkel igazgatási szünetet rendeljen el.

A 2023. évi XXVI. törvény 7. § (1) bekezdés a) pontja (3) bekezdése szerint:

*7. § (1) Az 1. § (1) bekezdése szerinti kormányrendeletben meghatározott időszakra igazgatási* szünetet rendelhet el

*a) a települési önkormányzat képviselő-testületének polgármesteri hivatala, közös önkormányzati hivatala és a közterület-felügyelet tekintetében a települési önkormányzat képviselő-testülete,*

*(3) Az (1) bekezdés szerinti esetben az igazgatási szünet elrendeléséről szóló határozatot a* ***tárgyév márciusának 1. napjáig*** *a helyben szokásos módon közzé kell tenni.*

Mivel ez egy jogvesztő határidő, a hivatalnál igazgatási szünet tehát csak február 28-ig rendelhető el úgy, hogy azt eddig az időpontig közzé is kell tenni.

A 2023. évi XXVI. törvény 7. § (4) bekezdés f) pontja szerint:

*„(4) Az (1) bekezdés alapján elrendelt igazgatási szünetre az 1. alcímben foglaltakat azzal az eltéréssel kell alkalmazni, hogy*

*f) az igazgatási szünet elrendelése esetén annak időtartama – a 3. § (2) bekezdésében foglaltakon túl – nem számít bele az igazgatási szünettel érintett polgármester, főpolgármester, vármegyei közgyűlés elnöke, jegyző, közterület-felügyelet, polgármesteri hivatal és közös önkormányzati hivatal ügyintézője hatáskörébe tartozó államigazgatási ügyek és az önkormányzati hatósági ügyek intézésének határidejébe sem,”*

Az igazgatási szünet elrendeléséről   szóló **316/2024. (XI. 6.) Korm**. rendelet az igazgatási szünet időtartamát már nem adott évre határozza meg, mint 2024-ig, hanem általánosságban fogalmazza meg az 1. §-ában*: „A Kormány az igazgatási szünetről szóló 2023. évi XXVI. törvény 1. § (1) bekezdése szerinti igazgatási szünetet rendel el, amely minden évben az év* ***decemberének 26.******napját követő első munkanaptól az azt követő naptári év első munkanapját megelőző nap végéig tart****.”* így ennek megfelelően – tekintettel arra, hogy a határidőkre vonatkozó kedvező szabályozás csak erre az időszakra érvényesíthető – a Balatonkeresztúri Közös Önkormányzati Hivatal vonatkozásában is erre az időtartamra javaslom az **IGAZGATÁSI SZÜNET**  elrendelést. Ez 3 munkanap szabadság igénybevételével valósítható meg köztisztviselőnként.

Fentiekből látható, hogy a két kormányrendelet nincs összhangban az igazgatási szünet időszakára vonatkozóan.

A 2025. évi munkaszüneti napok körüli munkarendről szóló 11/2024. (IV. 8.) NGM rendelet   
2. § szerint:

*„2. § A 2025. évi munkaszüneti napok körüli – a naptár szerinti munkarendtől való eltéréssel járó – munkarend a következő:*

*a) 2025. május 17. szombat munkanap, 2025. május 2. péntek pihenőnap;*

*b) 2025. október 18. szombat munkanap, 2025. október 24. péntek pihenőnap;*

*c) 2025. december 13. szombat munkanap, 2025.* ***december 24. szerda*** *pihenőnap.*Előző bekezdésből látható, hogy a karácsony előtti 2 munkanap igénybevételével 4 nappal tudnánk az egybefüggő szabadnapokat megnövelni, ha 2025. december 22-től (hétfő) kezdenénk a hivatal zárvatartását. 2026. első munkanapja január 2-a, péntek. Ezt az amúgy is rövidített munkanapot szintén szeretném hozzátenni az egybefüggő szabadidőhöz, ezért javaslom a január 4-ig tartó 16 napos időszakra **6 munkanap** szabadság kiadásával a hivatal zárvatartását elrendelni célszerűségi és takarékossági okokból a Kttv. rendelkezései alapján. **2025. december 22-23., 29-31., valamint január 2. napjára** is javaslom **és kérem a ZÁRVA TARTÁS** elrendelését, melyen belül 2025. december 29-31-ig tartana az IGAZGATÁSI SZÜNET a 2025. január 1-től hatályos 2024-es kormányrendelet szerint.

Balatonkeresztúri Közös Önkormányzati Hivatalában az zárva-tartás elrendelése esetén az **utolsó munkanap**

**2025. december 19. (péntek),**

a szünetet követő **első munkanap**

**2026. január 5. (hétfő).**

A 2012-es kormányrendelet 14. §-a szabályozása szerint: *„Az államigazgatási szerv hivatali szervezetének vezetője az igazgatási szünet alatt a szabadságot úgy adja ki, hogy biztosítsa a zavartalan ügymenetet és feladatellátást, valamint a lakossági ügyfélszolgálattal rendelkező szervek esetében a folyamatos feladatellátást.”*

A zárva-tartás időtartama alatt ügyelet keretében gondoskodom a haladéktalan intézkedést igénylő feladatok ellátásáról – pl. a képviselő-testület döntéseinek végrehajtásáról, az anyakönyvi igazgatási feladatok ellátásáról, a pénzügyi zárások, jelentések elvégzéséről és az egyéb haladéktalan intézkedést igénylő feladatok ellátásáról.

Mindezek alapján kérem a Balatonkeresztúri Közös Önkormányzati Hivatalban az igazgatási szünet elrendelésének**–** **2025. december 29. (hétfő) – december 31. (szerda)** közötti időtartamra valamint **2025. december 22-23 (hétfő-kedd) és 2026. január 2. (péntek) munkanapokra** a zárva-tartás jóváhagyását.

Kérem a T. Képviselő-testületeket a határozati javaslat elfogadására!

Balatonkeresztúr 2025. január 30.

Takácsné dr. Simán Zsuzsanna

jegyző

**HATÁROZATI JAVASLAT**

Balatonkeresztúr Község Önkormányzata Képviselő-testülete a Balatonkeresztúri Közös Önkormányzati Hivatal **2025. ÉVI MUNKARENDJÉT**

1. egyrészt az igazgatási szünet elrendeléséről szóló **316/2024. (XI. 6.) Korm**. rendelet 1. §-ában meghatározott időszakra **2025.** **december 29-től 2025. december 31. napjáig terjedő időszakra IGAZGATÁSI SZÜNET elrendelésével,**
2. másrészt a közszolgálati tisztviselőkről szóló 2011. évi CXCIX. törvény 232. § (3) bekezdése alapján és az igazgatási szünetről szóló 2023. évi XXVI. törvény 7. § (1) bekezdés a) pontjának figyelembevételével **2025. december 22-23 (hétfő-kedd) és 2026. január 2. (péntek)** napjáig terjedő időtartamra eső **munkanapokra**

a Balatonkeresztúri Közös Önkormányzati Hivatal **zárva-tartásával JÓVÁHAGYJA.**

A képviselő-testület felkéri a jegyzőt a szükséges intézkedések megtételére.

**Határidő:** folyamatos

**Felelős:** Takácsné dr. Simán Zsuzsanna jegyző