**ELŐTERJESZTÉS**

****

**BALATONKERESZTÚR**, **BALATONMÁRIAFÜRDŐ** és

**BALATONBERÉNY** KÖZSÉGEK ÖNKORMÁNYZATI KÉPVISELŐ-TESTÜLETEINEK

**2025. február 5-ei**

**EGYÜTTES nyilvános ülésére**

**TÁRGY:**

**Balatonkeresztúri Közös Önkormányzati Hivatal köztisztviselőinek**

**2025. évi teljesítménykövetelmények alapját képező kiemelt célok meghatározásáról**

**ELŐADÓ:**

Takácsné dr. Simán Zsuzsanna

jegyző

**Tisztelt Képviselő-testület!**

A közszolgálati tisztviselőkről szóló 2011. évi CXCIX. törvény (továbbiakban Kttv.) 130. §-a értelmében a kormánytisztviselő (köztisztviselő) munkateljesítményét a munkáltatói jogkör gyakorlója mérlegelési jogkörében eljárva írásban értékeli (teljesítményértékelés).

A közszolgálati egyéni teljesítményértékelésről szóló 10/2013. (I.21.) Korm. rendelet 4. § k) pontja értelmében **a stratégiai egyéni teljesítménykövetelmény a szervezet stratégiai célkitűzéséből lebontott egyéni feladat**, amelynek teljesítésével a közszolgálati tisztviselő a stratégiai célok elérésére a munkavégzése során befolyással lehet, és amellyel elő tudja mozdítani a szervezet eredményes és hatékony munkáját.

Hivatkozott szabályhely m) és n) pontja szerint a teljesítményértékelés **ajánlott elemei**: **a** 8. § (1) bekezdése szerinti stratégiai egyéni teljesítménykövetelmények, egyéni fejlesztési célok, többletfeladatok és kompetenciák, a teljesítményértékelés kötelező elemei: az 5. § szerinti munkaköri egyéni teljesítménykövetelmények, valamint a kompetencia alapú munkamagatartás értékelési tényezők.

A teljesítményértékelés lényege a köztisztviselő teljesítményének folyamatos figyelemmel kísérése, mérése, célja pedig, hogy a közszolgálati jogviszonyban állók mind magasabb szakmai színvonalon, hatékonyabban lássák el igazgatási tevékenységüket. Ez a cél csak akkor érhető el, ha valamennyi köztisztviselő megismeri, elfogadja és támogatja a helyi önkormányzat szándékait, célkitűzéseit.

Az így megfogalmazott célok az önkormányzat működésére, a közigazgatási ügyek döntésre való előkészítésével és végrehajtásával kapcsolatos feladatok ellátására, a megfogalmazott feladatok végrehajtására terjednek ki.

Az értékelés és minősítés központi rendszerben (TÉR) történik. A jegyző esetében Balatonkeresztúr Község Polgármestere, a köztisztviselők tekintetében a jegyző az értékelést és minősítést elvégezte.

A személyi irat részét képező dokumentumokat a munkavállalók átvették.

A fenntartó önkormányzatok **Képviselő-testületei** **évente meghatározzák** a Közös Önkormányzati Hivatal **stratégiai célkitűzéseit**, amely a köztisztviselők egyéni teljesítménykövetelményeinek és teljesítményértékelésének ajánlott alapját jelenti.

A közszolgálati tisztviselőkről szóló 2011. évi CXCIX. törvényben (továbbiakban Kttv.) meghatározott illetményrendszer alapján a **2008 óta változatlan 38.650,- Ft** illetményalappal számolva, a legmagasabb szorzóval („6” felsőfokú végzettséggel, több mint 37 év szolgálati viszonnyal) számolt köztisztviselő illetménye **231 900,- Ft** lenne, a jegyzőé valamivel meghaladná a **404 e** Ft-ot. A fenntartó önkormányzatok költségvetési rendeleti alapján a hivatalnál az illetményalap ezzel szemben **46.380 Ft.** Ezzel számolva a fenti összegek **20 %-kal** lennének magasabbak. Az **eltérítés mértéke maximum 50 %** lehet. Ebből látható, hogy a köztisztviselők bérezése e szabályok szerint nem éri el garantált bérminimumot, csak a legidősebb, magasan iskolázottak esetében. Ezért **kizárólag személyi illetmény megállapításával lehetséges** egy átlagos bért adni.

A Kttv. 235. § (1) bekezdése úgy rendelkezik, hogy „A képviselő-testület hivatalánál foglalkoztatott köztisztviselőnek az e törvényben meghatározott illetményrendszerre vonatkozó szabályoktól eltérő személyi illetményt állapíthat meg – a polgármester, a főpolgármester, a vármegyei közgyűlés elnöke jóváhagyásával – a jegyző, illetve a főjegyző. **Személyi illetmény** minősítéssel, ennek hiányában **teljesítményértékeléssel alátámasztott, kivételes teljesítményt nyújtó köztisztviselő részére állapítható meg.** A tárgyév március 1-jétől a következő február végéig terjedő időszakra vonatkozó, határozott időre megállapított havi személyi illetmény nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét.”

Kivételes teljesítményt **a 90-100 %-ra értékelt köztisztviselő** kaphat.

Fentiekből jól látható, hogy a teljesítményértékelés MINDEN köztisztviselőnél meg kell, hogy haladja a 90 %-ot, mert ha jogszerűen jár el a munkáltató, akkor ez alatt minimálbéren lenne mindenki foglalkoztatva, amiért viszont nem találnánk dolgozót.

Fentiek figyelembevételével teszek javaslatot mind három fenntartó Önkormányzat Képviselő-testülete számára a Közös Önkormányzati Hivatal 2025. évi stratégiai céljainak meghatározására.

**Balatonkeresztúr, 2025. 01. 30.**

Takácsné dr. Simán Zsuzsanna sk.

jegyző

**DÖNTÉSI JAVASLAT**

**Balatonberény Község Önkormányzat Képviselő-testületének   
Balatonkeresztúr Község Önkormányzat Képviselő-testületének**

**Balatonmáriafürdő Község Önkormányzat Képviselő-testületének**

**…/2025.(II.05.) határozata**

**a 2025. évi köztisztviselői teljesítménykövetelmények alapját képező kiemelt célokról**

……. község képviselő-testülete a Balatonkeresztúri Közös Önkormányzati Hivatal köztisztviselői 2025. évi teljesítménykövetelményeinek alapját képező kiemelt céljait a következők szerint határozza meg:

1. **Az önkormányzatokra vonatkozó átfogó célkitűzések:**

* A fenntartó önkormányzatok képviselő-testületei és bizottságai munkájának hatékony segítése, - különös figyelemmel az újonnan választott testületi tagokra - az ülések előkészítése, a döntésekhez szükséges információkbiztosítása.
* **A településkép**védelmének helyi szabályairól szóló rendeletben foglalt településképi követelmények felülvizsgálata, és a Helyi Építési Szabályzattal való koherencia megteremtése.
* A GDPR, adatvédelem biztosítása az önkormányzati és közigazgatási munka minden területén, a szükséges tájékoztatások közzététele
* A Képviselő-testületek munkatervéhez igazodóan a testületi ülések napirendi pontjai szerinti, valamint az egyéb testületi döntést igénylő ügyek megfelelő időben történő előkészítésében, szakszerű, jogszabályoknak megfelelő célszerűségi és gazdaságossági szempontokat is figyelembe vevő előterjesztésekkel a Képviselő-testületi döntés szakmai megalapozásának biztosítása.
* Infrastruktúra és gazdaságfejlesztést célzó pályázati, beruházási lehetőségek feltárásában való közreműködés, pályázatok előkészítésében, elszámolásában való közreműködés.
* Az elektronikus ügyintézés minél szélesebb körben történő alkalmazásának elősegítése, a működtetéséhez szükséges technikai és jogi feltételek minél szélesebb körű biztosítása

1. **Az egyes, önkormányzatok által ellátott feladatokra, tevékenységekre vonatkozó célkitűzések:**

* Az Önkormányzat 2025. évi költségvetésének végrehajtása során a szabályszerűség, célszerűség, hatékonyság és takarékos gazdálkodás biztosítása.
* A köztisztviselők feladataikat határidőben, a jogszabályoknak megfelelően, szakszerűen lássák el.
* Önkormányzati rendeletek hatályosulásának folyamatos vizsgálata a jogszabályi és az élethelyzetek változása kapcsán.

1. **Az önkormányzati feladatellátást segítő tevékenységekre vonatkozó célkitűzések:**

* A pénzügyi – gazdálkodási tevékenység naprakész legyen, megfelelő információt nyújtson a döntéshozók számára.
* A helyi adók kivetése, a hátralékok kimutatása és átadásra behajtásra a Nemzeti Adó és Vámhivatalnak. Általában a helyi adók beszedésére, felderítésére fokozott figyelem fordítás.
* A hatósági ügyek intézése során a szakszerűség, jogszerűség biztosítása, az eljárási határidők betartása.

1. **Eseti célkitűzések**

* A jó munkahelyi közösség, magas szintű önkormányzati kapcsolatok kialakításának elérése a hatékonyság megtartása érdekében
* A 2026. évi Országgyűlési Választásokra való felkészülésben maximális teljesítménnyel való közreműködés

A képviselő-testület felkéri a jegyzőt, hogy az Önkormányzati Hivatal köztisztviselői 2025. évi egyéni teljesítménykövetelményeinek meghatározásáról intézkedjen.

Határidő: 2025. február 15.

Felelős: Takácsné dr. Simán Zsuzsanna jegyző

A jegyző 2025. évi egyéni teljesítménykövetelményeinek meghatározásáról Balatonkeresztúr Község Polgármestere gondoskodik.

Határidő: 2025. február 15.

Felelős: Kovács József polgármester