****

**BALATONBERÉNY** Község Önkormányzati Képviselő-testülete

**BALATONKERESZTÚR** Község Önkormányzati Képviselő-testülete

**BALATONMÁRIAFÜRDŐ** Község Önkormányzati Képviselő-testülete

**2025. február 5-ei**

**együttes, nyilvános ülésére**

**Tárgy:**

Beszámoló

a Közös Önkormányzati Hivatal

2024. évi munkájáról

**Előadó:**

Takácsné dr. Simán Zsuzsanna

jegyző

**Tisztelt Képviselő-testületek!**

A Magyarország helyi önkormányzatairól szóló 2011. évi CLXXXIX. törvény (a továbbiakban: **Mötv**.) 81.§ (3) bekezdés f) pontja szerint a jegyző évente beszámol a képviselő-testületnek a hivatal tevékenységéről, melyet a Közös Hivatal létrehozásáról szóló megállapodásunk (a továbbiakban: Megállapodás) is tartalmaz.

A 2024. évi beszámoló az előző évihez hasonló szerkezeti tagolásban mutatja be a hivatali munkát.   
A beszámoló egyrészt tájékoztatási célú, másrészt pedig azt a célt szolgálja, hogy a Tisztelt Képviselő-testületek a Hivatal munkájával kapcsolatos javaslataikat, észrevételeiket megfogalmazhassák.

**A Közös Önkormányzati Hivatal jogállása, alapvető feladatai**

Az Mötv. 84-86.§. alapján Balatonberény, Balatonkeresztúr és Balatonmáriafürdő Községi Önkormányzatok Képviselő-testületei az önkormányzat működésére, a polgármester, a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására közös önkormányzati hivatalt alakítottak ki és tartanak fenn 2013. január 1. napjától.

A közös hivatal közreműködik az önkormányzatok egymás közötti, valamint az állami szervekkel történő együttműködésnek összehangolásában.

Az államháztartásról szóló 2011. évi CXCV. tv. (a továbbiakban: **Áht**.) 10.§ (5) bekezdése szerint:   
A költségvetési szerv szervezetét, feladatai ellátásának részletes belső rendjét és módját szervezeti és működési szabályzat állapítja meg. A szervezeti egységekre vonatkozó szabályokat a költségvetési szerv szervezeti és működési szabályzatában vagy a szervezeti egységek ügyrendjében, a gazdálkodás részletes rendjét belső szabályzatban kell meghatározni.

A közös önkormányzati hivatal önállóan működő és gazdálkodó költségvetési szerv, gazdálkodási jogkörét az alapító okirat határozza meg.

**A Közös Önkormányzati Hivatal célja**

* a törvényi előírásoknak való megfelelés,
* településeink lakosságának a közszolgáltatásokhoz való magas színvonalú, a lehetőségek határai közötti gyors, könnyű és hatékony hozzáférésének megőrzése;
* az önkormányzatok megfelelő működésének, a képviselő-testületek, a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátásának biztosítása, az elvárható és elérhető legmagasabb szakmai-igazgatási színvonalon;
* a társult önkormányzatok jó együttműködésén, egymás érdekeinek kölcsönös tiszteletben tartásán, megértésén alapuló, konszenzusra, korrektségre, közösen elfogadott szabályozó rendszerre épülő együtt gondolkodás lehetősége;
* a hasonló adottságok, a lakosságszám, mely biztosíthatja, hogy egyik település sem tud vélt, vagy valós helyzeti előnyére alapozva, a többi kárára pozícióba kerülni és érdeket érvényesíteni;
* a többségi elv egyoldalú érvényesítése elkerülésének a lehetősége - figyelembe véve a jogszabályi kötelezettségeket, előírásokat - valamennyi közös döntést igénylő ügyben;
* a nem székhely településeken az ügyfélfogadás, ügyintézés a közös önkormányzati hivatal kirendeltségén való biztosítása;
* a települések száma, összlakosságszáma ideális feltételeket teremt egy jól működtethető és működő közös önkormányzati hivatalhoz;
* a jogelőd hivatalok ingatlanai, tárgyi adottságai, személyi feltételei, megfelelő feltételeket biztosítanak, - ahhoz önkormányzati forrás nem, vagy nem jelentős mértékben szükséges - a közös hivatal működési feltételeinek kialakításához.

Az Mötv. 81. § (1); (3) bekezdései értelmében a jegyző vezeti a Hivatalt, míg a hivatallal összefüggő irányítási jogosultságokat a közös önkormányzati hivatal székhelye szerinti polgármester gyakorolja (Mötv.67.§ a, b, d.), a jogszabályban illetve a hivatal létrehozására irányuló megállapodásban rögzített terjedelemben és módon.

A jegyző

a) dönt a jogszabály által hatáskörébe utalt államigazgatási ügyekben;

b) gyakorolja a munkáltatói jogokat a polgármesteri hivatal, a közös önkormányzati hivatal köztisztviselői és munkavállalói tekintetében, továbbá gyakorolja az egyéb munkáltatói jogokat az aljegyző tekintetében;

c) gondoskodik az önkormányzat működésével kapcsolatos feladatok ellátásáról;

d) tanácskozási joggal vesz részt a képviselő-testület, a képviselő-testület bizottságának ülésén;

e) jelzi a képviselő-testületnek, a képviselő-testület szervének és a polgármesternek, ha a döntésük, működésük jogszabálysértő;

f) évente beszámol a képviselő-testületnek a hivatal tevékenységéről;

g) döntésre előkészíti a polgármester hatáskörébe tartozó államigazgatási ügyeket;

h) dönt azokban a hatósági ügyekben, amelyeket a polgármester ad át;

i) dönt a hatáskörébe utalt önkormányzati és önkormányzati hatósági ügyekben;

j) a hatáskörébe tartozó ügyekben szabályozza a kiadmányozás rendjét;

k) rögzíti a talált dolgok nyilvántartásába a talált idegen dologgal kapcsolatos a körözési nyilvántartási rendszerről és a személyek, dolgok felkutatásáról és azonosításáról szóló törvény szerinti adatokat, valamint a talált idegen dolog tulajdonosnak történő átadást követően törli azokat.

A hivatal a három településen, a 2024.01.01-jei népességadatok alapján 4035 fő állandó lakos és összesen   
10209 fő adózó állampolgár ügyeit intézi.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Állandó lakosságszám január 1-jei állapot szerint | | | | | | | | | | | | |
| Település/év/fő | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| Balatonberény | 1 187 | 1 177 | 1 172 | 1 166 | 1 168 | 1 191 | 1 174 | 1 198 | 1 242 | 1 274 | 1 302 | 1302 |
| Balatonkeresztúr | 1 713 | 1 682 | 1 638 | 1 616 | 1 611 | 1 620 | 1 660 | 1 713 | 1 771 | 1797 | 1 827 | 1841 |
| Balatonmáriafürdő | 785 | 817 | 790 | 776 | 765 | 771 | 780 | 793 | 844 | 886 | 892 | 892 |
| Összesen: | **3 685** | **3 676** | **3 600** | **3 558** | **3 544** | **3 582** | **3 614** | **3 704** | **3 857** | **3 957** | **4 021** | **4035** |

|  |  |
| --- | --- |
| Település | Adózó állampolgárok száma (fő) |
| Balatonberény | 2498 |
| Balatonkeresztúr | 3735 |
| Balatonmáriafürdő | 3976 |
| Összesen: | **10209** |

A Megállapodásban rögzítettek értelmében, a Hivatal működésével kapcsolatos képviselő-testületi hatásköröket az érintett önkormányzatok képviselő-testületei együttesen gyakorolják.

**A képviselő-testületek és a bizottságok működésével kapcsolatos feladatok**

A Közös Önkormányzati Hivatal, mint a képviselő-testületek operatív szerve ellátja a képviselő-testületek és bizottságaik, működéséhez kapcsolódó szervezési és adminisztrációs feladatokat, előkészíti és végrehajtja ezek döntéseit, tájékoztatással és ügyviteli közreműködéssel segíti munkáját.

A jegyzőkönyveket minden esetben határidőre elkészítjük, a határozatok végrehajtása, feldolgozása az ülést követő napokban megkezdődik. A rendkívüli ülések lebonyolítása is zökkenőmentes.

A rendeletek előkészítése, a módosításokkal egységes szerkezetű önkormányzati rendeletek szövegének előállítása és publikálása az Integrált Jogalkotási Rendszer (IJR) LocLex alrendszeren, a jegyzőkönyvek és rendeletek feltöltése pedig a Törvényességi Felügyeleti Írásbeli Kapcsolattartás (TFÍK) felületen történik.

Az alábbi táblázatok a képviselő-testületek és a bizottságok munkáját mutatják be.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Képviselő-testületi ülések száma | | | | | | | | | | | | |
| Település/év/db | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| Balatonberény | 30 | 29 | 32 | 21 | 20 | 21 | 25 | 16 | 16 | 20 | 23 | 27 |
| Balatonkeresztúr | 53 | 42 | 42 | 35 | 31 | 32 | 28 | 14 | 14 | 31 | 44 | 33 |
| Balatonmáriafürdő | 39 | 33 | 34 | 25 | 29 | 32 | 30 | 18 | 13 | 23 | 23 | 31 |
| Összesen: | **122** | **104** | **108** | **81** | **80** | **85** | **83** | **48** | **43** | **74** | **90** | **91** |

Balatonberény településen a képviselő-testület állandó bizottságai a következők voltak a 2024. évi alakuló ülésig:

* Pénzügyi, Településfejlesztési, Környezetvédelmi és Idegenforgalmi Bizottság, amely 5 tagú (3 képviselő és 2 külső tag)
* Szociális, Egészségügyi, Kulturális és Oktatási Bizottság, amely 3 tagú (2 képviselő és 1 külső tag).

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Balatonberény Szociális Bizottsági ülések száma | | | | | | | | | | | |
| 2013 | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| 15 | 15 | 22 | 15 | 17 | 20 | 15 | 14 | 13 | 18 | 22 | 11 |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Balatonberény Pénzügyi Bizottsági ülések száma | | | | | | | | | | | |
| 2013 | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| 13 | 16 | 14 | 14 | 9 | 14 | 14 | 7 | 8 | 17 | 16 | 8 |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Jogi/Ügyrendi Bizottsági ülések száma | | | | | | | | | | | | |
| település/év | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| Balatonkeresztúr | 1 | 2 | 1 | 1 | 1 | 1 | 1 | 1 | 1 | 1 | 1 | 4 |
| Balatonmáriafürdő | 1 | 2 | 1 | 1 | 1 | 1 | 1 | 1 | 1 | 1 | 1 | 4 |
| Balatonberény | 0 | 0 | 0 | 0 | 0 | 0 | 0 | 0 | 0 | 0 | 0 | 1 |

Balatonberény településen a 2024. évi alakuló ülést követően, a 2024. december 16-tól hatályos Szervezeti és Működési Szabályzat szerint, a képviselő-testület állandó bizottsága az Ügyrendi Bizottság. A bizottság elnökével együtt számított tagjainak száma: 3 képviselő tag.

Balatonkeresztúr Község Önkormányzat képviselő-testületének állandó bizottsága az Ügyrendi Bizottság.

Az Ügyrendi Bizottság 3 fő képviselőből áll. A bizottság neve és tagjainak száma a 2024. évi alakuló ülést követően, a 2024. október 8-tól hatályos Szervezeti és Működési Szabályzat szerint nem változott.

Balatonmáriafürdő Község Önkormányzat Képviselő-testületének állandó bizottsága a Jogi és Ügyrendi Bizottság, melynek neve a 2024. évi alakuló ülést követően, a 2024. október 7-től hatályos Szervezeti és Működési Szabályzat szerint Ügyrendi Bizottság lett. A bizottság elnökével együtt számított tagjainak száma: 3 képviselő tag.

Az alábbi táblázat a képviselő-testületi döntések számát mutatja be.

|  |  |  |  |
| --- | --- | --- | --- |
| 2024. évben hozott döntések száma (db) | | | |
| döntés típusa/település | **Balatonberény** | **Balatonkeresztúr** | **Balatonmáriafürdő** |
| rendeletek | 12 | 13 | 13 |
| képviselő-testületi határozatok | 237 | 222 | 180 |
| bizottsági határozatok | 123 | 4 | 4 |

**Önkormányzati társulással kapcsolatos feladatok**

A Mötv. IV. fejezete tartalmazza a helyi önkormányzatok társulásaira vonatkozó szabályozást, amely alapján 2013. január 1-jétől kizárólag csak jogi személyiséggel rendelkező társulások működhetnek.

A szociális igazgatásról és a szociális ellátásokról szóló 1993. évi III. törvényben (továbbiakban Szt.) és a gyermekek védelméről és a gyámügyi igazgatásról szóló 1997. évi XXXI. törvényben (továbbiakban Gyvt.) meghatározott szociális és gyermekjóléti alapszolgáltatásokat a **Balatoni Szociális Társulás** (a továbbiakban: Társulás) látja el. A társulás székhelye Balatonkeresztúr Község Önkormányzata, elnöke Balatonkeresztúr Község Polgármestere.

A Mötv. értelmében a jogi személyiségű Társulás munkaszervezeti feladatait a székhely szerinti Közös Önkormányzati Hivatal biztosítja, ezen belül személyesen a jegyző.

Az alábbi táblázat a Balatoni Szociális Társulás üléseinek számát mutatja be.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Balatoni Szociális Társulás üléseinek száma  (év/db) | | | | | | | | | | | |
| 2013 | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| 4 | 5 | 4 | 4 | 2 | 8 | 5 | 4 | 1 | 3 | 6 | 4 |

**A személyi állomány**

A hivatali dolgozók létszáma: 18 fő köztisztviselő és 1 fő hivatalsegéd. Ács Réka igazgatási ügyintéző 2023. december 31-én közös megegyezéssel távozott a Hivatalból. Az általa végzett feladatokat 2024. február 19-től Egerszegi Dorottya titkársági és igazgatási ügyintéző vette át.

Fehér László műszaki ügyintéző 2024. október 31. időponttal nyugdíjba vonult, az általa végzett feladatokat Szojkó Gábor János építési műszaki ügyintéző látja el 2024. október 15-től.

Meretei Anikó hivatalsegéd MT jogviszonya közös megegyezéssel 2024. december 31-én megszűnt, 2025. január 2-től a hivatalsegédi feladatokat Andrásevits Diána látja el.

2025. évben Németh Gyöngyi a Nők40 kedvezményes nyugdíjra lesz jogosult.

Az apparátus köztisztviselői az előírt képzettséggel, végzettséggel rendelkeznek.

A személyi állomány átlagéletkora **46,9 év.**

|  |  |  |  |
| --- | --- | --- | --- |
| Közszolgálati jogviszonyban állók életkori megoszlása (fő) | | | Mindösszesen |
| életkor | **nő** | **férfi** |
| -20 | 0 | 0 | 0 |
| 21-25 | 0 | 1 | 1 |
| 26-30 | 0 | 0 | 0 |
| 31-35 | 2 | 0 | 2 |
| 36-40 | 0 | 0 | 0 |
| 41-45 | 1 | 0 | 1 |
| 46-50 | 2 | 0 | 2 |
| 51-55 | 5 | 1 | 6 |
| 56-60 | 4 | 1 | 5 |
| 61-65 | 0 | 1 | 1 |
| Összesen | **14** | **4** | **18** |

**Köztisztviselők képzése, továbbképzése**

A közszolgálati tisztviselők továbbképzéséről szóló 273/2012.(IX.28) Korm. rendelet rendelkezései 2014. január 1-jén léptek hatályba, melyek megadják a jogi, szakmai és minőségbiztosítási kereteit a köztisztviselők országosan egységes, tervszerű, rendszeres és kötelező továbbképzésének.

A jogszabály szerint a tisztviselő négyéves képzési időszakra meghatározott képzési kötelezettséget teljesít. Az első továbbképzési időszak a 2014-2017. éveket, a második a 2018-2021. évek közötti időszakot fogta át, a harmadik ciklus pedig 2022. évtől indult. A kreditpontokat, a kollégák megszerezték.

A felsőfokú végzettséggel rendelkező köztisztviselőnek a továbbképzési időszak alatt legalább 128 tanulmányi pontot, a középfokú végzettséggel rendelkező tisztviselőnek legalább 64 pontot kellett teljesítenie. A hivatal köztisztviselői közül 7 fő rendelkezik felsőfokú végzettséggel.

A képzések olyan módon kerülnek kiválasztásra, hogy azok a köztisztviselők napi munkavégzéséhez segítséget nyújtsanak.

A képzésekre az NKE (Nemzeti Közszolgálati Egyetem) Vezető-, és Továbbképzési Intézet honlapján jelentkezhetnek a köztisztviselők, melyet a munkáltató hagy jóvá.

2025. évben közigazgatási alapvizsgára kötelezett 1 fő köztisztviselő.

**Szabadságolások**

2024. évben összesen 610 nap szabadság kiadására készült a szabadságolási ütemterv. A köztisztviselők számára 25 nap alapszabadság és besorolástól, gyermektől függően jár a pótszabadság. Az adatok alapján tehát 33,8 nap az átlagos szabadság.

A szabadságok kiadása minimális áthozatallal megtörtént. A nyári idegenforgalmi szezonban általában minimális a szabadságolás. A tartós táppénz, vagy távollét 2024. évben sem volt jellemző.

**Fegyelmi, etikai helyzetkép**

A munkatársak köztisztviselőhöz méltó magatartást tanúsítanak, mind munkahelyi, mind azon kívüli környezetben. Fegyelmi eljárás nem volt. Az apparátus képes és tud csapatként dolgozni, természetesen mindenki egyéni teljesítőképessége szerint. Az ügyek intézésében valamint a vezető által kiadott feladatok tekintetében a határidőket a munkatársak betartották.

A törvényi rendelkezés szerint a hivatal etikai szabályzatát 2016 novemberében fogadták el a képviselő-testületek. Az eltelt időszakban fegyelmi és etikai probléma nem volt. A köztisztviselők a munkahelyükön és azon kívül is, a közszolgálati etika írott és íratlan szabályait betartják.

**Technikai, irodai, informatikai eszközök, tárgyi feltételek**

A hivatal székhelyén és kirendeltségén is rendelkezésre állnak a számítástechnikai-, és kommunikációs eszközök, melyek a gyors és rugalmas kapcsolattartást, munkavégzést biztosítják.

A követelményeknek megfelelő informatikai háttér fenntartásához folyamatos fejlesztéseket hajtottunk végre 2024. évben 2 db laptop és 2 db nyomtató került beszerzésre, továbbá kialakításra került a NAS (Network Attached Storage) rendszer, amely olyan eszköz, ami lehetővé teszi nagy mennyiségű adat tárolását és megosztását a hálózaton keresztül.

Az ASP rendszer használatához, minden munkatárs rendelkezik elektronikus személyi igazolvánnyal.

A hivatal működéséhez és a munkavégzéshez a tárgyi feltételek adottak.

**Önkormányzati ASP rendszer**

Közös Hivatalunk 2017. január 1. napjától használja az önkormányzati ASP rendszert. Az ASP (Application Service Providing) - magyarul alkalmazás-szolgáltatás, vagy alkalmazás-bérlet – egy új üzleti és egyben technológiai konstrukciót jelent.

Az önkormányzati ASP rendszer egy korszerű informatikai integrált rendszer, amelyet az önkormányzati ASP rendszerről szóló 257/2016. (VIII. 31.) Korm. rendelet szabályoz. Az ASP rendszerhez több lépcsőben csatlakoztak az önkormányzatok (rendszer illetve interfészes csatlakozás útján) a Korm. rendeletben meghatározottak szerint. Az ASP rendszer korszerű informatikai megoldásokat biztosít az önkormányzatok részére, amely egyrészt támogatja az önkormányzatok egyes szakrendszeri ügyintézéseit, illetve egyben elektronikus közigazgatási szolgáltatásokat nyújt a helyi lakosság és a vállalkozások számára.

Az ASP rendszer szakrendszerekből, keretrendszerből támogató rendszerekből és az adattárházból áll.

Az ASP rendszer az alábbi szakrendszereket tartalmazza:

* önkormányzati adórendszer,
* gazdálkodási rendszer,
* ingatlanvagyon-kataszter rendszer,
* iratkezelő rendszer,
* ipar- és kereskedelmi rendszer,
* hagyatéki-leltár rendszer,
* elektronikus ügyintézési portál rendszer és űrlap-szolgáltatás,
* önkormányzati települési portál rendszer.

Az ASP keretében a felhasználók a tevékenységük támogatásához szükséges ügyviteli, vagy egyéb szoftvereket úgy veszik igénybe, hogy interneten keresztül kapcsolódnak a szolgáltatónál elhelyezett szerverekhez, az ezeken működő adatbázisokhoz és az adatokat kezelő programokhoz. A felhasználói gépeken csak egy egyszerű böngészőprogramnak kell futnia és internet kapcsolattal kell rendelkeznie

**Ügyfélforgalom**

A Hivatal ügyfélfogadási rendje a következő: hétfő, szerda, csütörtök: 8.00-12.00 és 13.00-16.00, pénteken: 8.00 – 12.00 óra között, keddi napokon nincs ügyfélfogadás.

Megállapítható, hogy az ASP rendszer bevezetése óta egyre többen élnek az elektronikus ügyintézés lehetőségével, az E-Önkormányzat Portál és az e-Papír szolgáltatással.

Az E-Önkormányzat Portál az önkormányzati ASP-rendszerben az elektronikus önkormányzati ügyintézés helyszíne, az e-Papír szolgáltatás pedig egy ingyenes, hitelesített üzenetküldő alkalmazás, amely internetkapcsolaton keresztül, elektronikus úton összeköti az Ügyfélkapuval rendelkező ügyfeleket a szolgáltatáshoz csatlakozott intézményekkel.

A balatonberényi kirendeltség tekintetében elsődleges szempont, hogy ne az ügyfél utazzon, ezért a székhelyen és a kirendeltségen dolgozók közötti folyamatos kapcsolattartással a helyben történő ügyintézés megoldott.

A nyári időszakban jelentősen nő az ügyfélforgalom, a településeken élő üdülőtulajdonosok nagy része ugyanis személyesen jelenik meg a hivatalokban. Az őszi és téli időszakban pedig elsősorban az átmeneti segélyek iránti kérelmek (pénzbeni, tűzifa, iskolakezdési támogatás, stb.) jelentkeznek hatványozottan.

Az ügyfelek jelentős része elégedett a hivatal ügyintézési kultúrájával.

**Kapcsolattartás**

Hivatalunk kapcsolatot tart fenn a helyi társadalmi szervezetekkel, részükre a maximális segítséget megadjuk akár szakmai, akár technikai jellegűek.

A szakhatóságokkal, társszervezetekkel - itt kiemelném a Marcali Járási Hivatalt és Kormányhivatalt - is napi kapcsolatban állunk, melyet zökkenőmentesség és a segítőkészség jellemez. Ez elsősorban állampolgáraink számára kedvező, hiszen ügyeik intézése ezzel gyorsítható, segíthető.

A polgármesterekkel a napi kapcsolattartással biztosított mind az operatív munkafeladatok megbeszélése, mind pedig a folyamatban lévő ügyekkel kapcsolatos tájékoztatás terén.

**Iratkezelés, ügyvitel**

A Közös Önkormányzati Hivatal az iratkezelést központi iratkezelési szervezettel látja el, az ASP iratkezelő rendszerrel. Az iratkezelés: az irat készítését, nyilvántartását, rendszerezését és a selejtezhetőség szempontjából történő válogatását, segédletekkel való ellátását, szakszerű és biztonságos megőrzését, használatra bocsátását, selejtezését, illetve levéltárba adását együttesen magába foglaló tevékenység.

Az ügyiratkezelés részletes szabályait az Iratkezelési Szabályzat tartalmazza.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Ügyiratforgalom | | | | | | | | | | | | |
| Év | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| Főszám (db) | 8 568 | 8 083 | 6 862 | 7 770 | 6 754 | 8 280 | 7 762 | 11 436 | 7 988 | 9 553 | 12 658 | 7430 |
| Alszám (db) | 23 409 | 21 216 | 15 272 | 18 196 | 20 229 | 23 363 | 24 693 | 29 322 | 27 530 | 31 397 | 30 469 | 25 026 |

|  |  |
| --- | --- |
| 2024. évi hatósági statisztika - határozatok száma / db | |
| az önkormányzat elsőfokú önkormányzati hatósági eljárásban hozott döntéseinek száma: | 495 |
| az önkormányzat elsőfokú államigazgatási hatósági eljárásban hozott döntéseinek száma: | 2693 |

**Adóigazgatási ügyek**

Az adóügyi ügyintézők e feladatok keretében végzik a helyi adókra vonatkozó, törvényekben és más jogszabályokban előírtakra figyelemmel az önkormányzat által bevezetett adók – építményadó, telekadó, magánszemély kommunális adója, iparűzési adó, idegenforgalmi adó – előírásával, nyilvántartásával, kezelésével, beszedésével, elszámolásával, adóellenőrzéssel, az adók- és adók módjára behajtandó köztartozások beszedésével, az adózással összefüggő bejelentések, kérelmek, nyilatkozatok intézésével, hatósági bizonyítványok, adóigazolások, vagyoni bizonyítványok kiadásával kapcsolatban előírt feladatokat.

2024. évben vagyoni helyzetről szóló igazolás 6 db, adóigazolás 29 db került kiadásra.

Adó és értékbizonyítványok

Az adó- és értékbizonyítvány egy hatósági bizonyítvány, amit az ingatlan fekvése szerint illetékes települési önkormányzat jegyzője állít ki adóhatósági hatáskörében. Balatonberényben az adóügyi ügyintéző, Balatonkeresztúr és Balatonmáriafürdő esetében a műszaki ügyintéző intézi az adó-, és értékbizonyítványokkal kapcsolatos ügyintézést.

2024. évben 203 db adó-, és értékbizonyítvány kiállítására került sor.

A 2024. évi adóztatásról és az adóbevételek alakulásáról szóló részletes beszámolókat a Képviselő-testületek 2025. áprilisában, a testületi ülések keretében, önálló napirendként tárgyalják.

**Pénzügy-, gazdálkodás**

A pénzügyi-költségvetési szakterületen biztosítjuk a három önkormányzat, a Balatoni Szociális Társulás, az Alapszolgáltatási Központ és a Szolgáltató Szervezet teljes körű pénzügyi-számviteli kiszolgálását, könyvelését, számlázását, a kifizetéseket, a pénzügyi beszámolók, a költségvetések, a zárszámadások és beszámolók elkészítését, a belső ellenőrzéshez szükséges iratok rendelkezésre bocsátását, a pályázatok elszámolásának pénzügyi-könyvelési rendezettségét. Ellátjuk továbbá a személyzeti-, bér-, és munkaügyekkel kapcsolatos feladatokat. A gazdálkodási feladatok teljes egészében az ASP rendszerben történnek. Minden egyes pénzügyi beszámoló határidőre megérkezett a MÁK-hoz. Az ebr42 önkormányzati információs rendszerben a különböző támogatások igénylése és elszámolása megtörtént.

2024. évben 7498 db utalványrendeletet állítottunk ki.

**Szociális igazgatás**

Az ügyintézők munkájukat a szociális igazgatásról és szociális ellátásokról szóló 1993. évi III. törvény (a továbbiakban: Szt.), illetve a vonatkozó végrehajtási és önkormányzati rendeletek alapján látják el. Az Szt. alapján a feladatok jegyzői vagy képviselő-testületi hatáskörbe tartoznak. A képviselő-testület a hatáskörét átruházhatja a polgármesterre, a bizottságára és a jegyzőre. A képviselő-testületi hatáskörbe tartozó kérelmek döntésre való előkészítése és a döntés végrehajtása a Hivatal feladata.

|  |  |  |  |  |  |
| --- | --- | --- | --- | --- | --- |
| Szociális igazgatási ügyek | | | | | |
| 2024. év | | | | | | |
| ügytípus / db | **Balatonberény** | | **Balatonkeresztúr** | | **Balatonmáriafürdő** | |
| családalapítási/kelengyetámogatás | 5 | 11 | | 4 | |
| temetési támogatás | 4 | 6 | | 3 | |
| lakásfenntartási támogatás | 8 | 4 | | 0 | |
| rendkívüli települési támogatás | 40 | 25 | | 10 | |
| gyógyszertámogatás | 19 | 53 | | 21 | |
| hulladékszállítási díjtámogatás | 0 | 42 | | 4 | |
| iskolakezdési támogatás/tanévkezdési támogatás | 44 | 71 | | 34 | |
| szociális célú tűzifa támogatás | 26 | 21 | | 26 | |
| önkormányzati tűzifa támogatás (saját) | 8 | 0 | | 0 | |
| karácsonyi támogatás (rászorultság alapján) | 29 | 0 | | 0 | |
| Bursa Hungarica/főiskolások támogatása | 1 | 1 | | 5 | |
| összes ügyszám | **184** | **234** | | **107** | |

A gyógyszertámogatást háromhavonta lehet igényelni, a rendkívüli települési támogatást évi négy alkalommal, de két alkalom között legalább 50 napnak kell eltelnie, az önkormányzati saját tűzifa támogatás nem zárja ki annak a lehetőségét, hogy évente több alkalommal kérelmezze egy személy.

|  |  |  |  |  |  |  |
| --- | --- | --- | --- | --- | --- | --- |
| ügytípus / fő | Balatonberény | | Balatonkeresztúr | | Balatonmáriafürdő | |
| időskorúak egyszeri támogatása/  idősek karácsonyi támogatása | 309 | 515 | | 191 | |

|  |  |  |  |  |
| --- | --- | --- | --- | --- |
| Szociális ügyekben hozott döntések száma döntéshozók szerint (db) | | | | Összesen |
| képviselő-testület | **bizottság** | **polgármester** | **jegyző** |
| 76 | 79 | 322 | 1 | 478 |

A szociális és gyermekvédelmi ellátások nyilvántartása a Pénzbeli és természetbeni ellátások rendszerében (PTR) történik, amely projektelem célja az, hogy a széttagolt, hatóságonként vezetett nyilvántartásokból egységes, országos nyilvántartás jöjjön létre, mely támogatja az ellátásokra vonatkozó igények hatékony és igazságos elbírálását.

**Anyakönyvi és állampolgársági ügyek**

Az anyakönyvi eljárásról szóló I. törvény 1. § (1) bekezdése értelmében:

Anyakönyvi eljárás:

a) a házasságkötési szándék bejelentésére irányuló eljárás,

b) a házasságkötés,

c) a bejegyzett élettársi kapcsolat létesítése iránti szándék bejelentésére irányuló eljárás,

d) a bejegyzett élettársi kapcsolat létesítése,

e) a névváltoztatási eljárás,

f) a házassági névviselési forma módosítására irányuló eljárás,

g) a családi név korrekciójára irányuló eljárás,

h) az adatigénylés alapján történő adattovábbítás,

i) a házassági név megváltoztatására irányuló eljárás,

j) az anyakönyvi okiratok kiállítása,

k) az anyakönyvi nyilvántartások rendszerének vezetése,

l) az utónév módosítására irányuló eljárás.

Az anyakönyvezési feladatok ellátásának részletes szabályairól szóló 429/2017. (XII.20.) Korm rendelet 16. § (1) bekezdése alapján az anyakönyvi eljárásban az adatok bejegyzése, módosítása, törlése, az anyakönyvi okiratok kiállítása, az értesítések, az adatszolgáltatás és a jogszabályban meghatározott egyéb feladatok elvégzése az EAK rendszer alkalmazásával történik.

Az EAK 2014. július 1-jén indult, amelynek a bevezetése óta szaporodott a helyben is intézhető, vagy helyben indítható ügyek száma.

Anyakönyvvezetői szakvizsgával 5 fő rendelkezik, a tényleges feladatokat 2 fő anyakönyvvezető látja el. Az egyik anyakönyvvezető az anyakönyvi eseményekkel és a népesség-nyilvántartással foglalkozik, a másik anyakönyvvezető a családi események és esküvők lebonyolításában vesz részt.

Az anyakönyvvezető a házasságkötéseket, a házasulandók kérésének megfelelően általában szombati napokon, ritkábban hétköznap tartja.

2024. év december 01. naptól – 2025. év május hó 1. napig hivatalunk anyakönyvvezetői Balatonfenyves község jegyzőjének kérelmére, Balatonfenyves településen az anyakönyvvezetői helyettesítő feladatokat is ellátják.

|  |  |  |  |
| --- | --- | --- | --- |
| Anyakönyvi kivonat kiállítása  és adatkérés | 2022 | 2023 | 2024 |
| születési | 19 | 24 | 26 |
| házassági | 24 | 15 | 26 |
| halotti | 22 | 23 | 29 |
| Összesen | **65** | **62** | **81** |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Balatonberény | | | | | | | | | | | | |
| Esemény | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| születés | 0 | 0 | 0 | 0 | 1 | 0 | 0 | 0 | 1 | 0 | 0 | 0 |
| házasságkötés | 4 | 2 | 5 | 0 | 5 | 4 | 6 | 4 | 11 | 5 | 4 | 5 |
| haláleset | 5 | 8 | 9 | 10 | 2 | 3 | 4 | 3 | 9 | 9 | 11 | 6 |
| hazai anyakönyvezés | 0 | 0 | 0 | 0 | 2 | 0 | 3 | 1 | 4 | 0 | 0 | 0 |
| utólagos bejegyezés | 4 | 8 | 5 | 5 | 4 | 0 | 2 | 0 | 3 | 3 | 0 | 0 |
| névmódosítás, névváltoztatás | 3 | 2 | 1 | 1 | 0 | 2 | 2 | 1 | 0 | 5 | 0 | 0 |
| adatváltozás, adatjavítás | 8 | 8 | 4 | 7 | 3 | 0 | 0 | 6 | 1 | 3 | 1 | 2 |
| apai elismerés | 3 | 1 | 2 | 1 | 1 | 0 | 2 | 0 | 1 | 2 | 1 | 1 |
| állampolgársági ügyek | 1 | 0 | 0 | 0 | 0 | 0 | 0 | 0 | 1 | 0 | 0 | 0 |
| papír alapú anyakönyvből EAK-ba felvitel | 0 | 0 | 41 | 18 | 12 | 15 | 27 | 22 | 25 | 28 | 23 | 35 |
| lakcímbejelentés | 25 | 26 | 24 | 38 | 28 | 6 | 12 | 14 | 16 | 10 | 1 | 3 |
| címnyilvántartás, házszámok felvétele | 46 | 3 | 28 | 88 | 72 | 38 | 3 | 40 | 49 | 23 | 47 | 40 |
| hatósági bizonyítvány | 4 | 10 | 12 | 15 | 10 | 6 | 2 | 2 | 0 | 0 | 0 | 0 |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Balatonkeresztúr | | | | | | | | | | | | |
| Esemény | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| születés | 0 | 0 | 0 | 0 | 0 | 0 | 0 | 0 | 0 | 0 | 1 | 0 |
| házasságkötés | 0 | 6 | 3 | 8 | 6 | 4 | 14 | 12 | 17 | 12 | 11 | 2 |
| haláleset | 12 | 8 | 6 | 8 | 8 | 6 | 4 | 6 | 14 | 11 | 7 | 9 |
| hazai anyakönyvezés | 0 | 0 | 1 | 0 | 0 | 3 | 3 | 1 | 0 | 1 | 1 | 1 |
| utólagos bejegyezés | 7 | 5 | 6 | 5 | 8 | 1 | 2 | 5 | 0 | 4 | 0 | 0 |
| névmódosítás, névváltoztatás | 4 | 2 | 1 | 2 | 2 | 2 | 3 | 9 | 5 | 8 | 1 | 9 |
| adatváltozás, adatjavítás | 9 | 4 | 6 | 8 | 4 | 0 | 9 | 8 | 12 | 13 | 1 | 8 |
| apai elismerés | 3 | 1 | 1 | 1 | 3 | 2 | 4 | 6 | 3 | 5 | 2 | 2 |
| állampolgársági ügyek | 1 | 1 | 0 | 0 | 0 | 2 | 0 | 0 | 0 | 0 | 0 | 0 |
| papír alapú anyakönyvből EAK-ba felvitel | 0 | 0 | 28 | 35 | 26 | 15 | 28 | 28 | 31 | 31 | 16 | 46 |
| lakcímbejelentés | 65 | 29 | 47 | 59 | 61 | 33 | 29 | 28 | 44 | 19 | 4 | 13 |
| címnyilvántartás, házszámok felvétele | 5 | 2 | 31 | 41 | 57 | 45 | 12 | 47 | 54 | 50 | 64 | 46 |
| hatósági bizonyítvány | 10 | 22 | 21 | 18 | 13 | 13 | 1 | 2 | 0 | 0 | 0 | 1 |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Balatonmáriafürdő | | | | | | | | | | | | |
| Esemény | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** |
| születés | 0 | 0 | 0 | 0 | 0 | 0 | 0 | 0 | 1 | 0 | 0 | 0 |
| házasságkötés | 0 | 10 | 8 | 16 | 10 | 9 | 9 | 5 | 10 | 9 | 7 | 5 |
| haláleset | 16 | 3 | 4 | 2 | 7 | 6 | 5 | 8 | 5 | 8 | 4 | 3 |
| hazai anyakönyvezés | 5 | 1 | 2 | 2 | 1 | 0 | 1 | 1 | 0 | 0 | 0 | 0 |
| utólagos bejegyezés | 0 | 20 | 5 | 8 | 5 | 2 | 3 | 5 | 4 | 4 | 3 | 4 |
| névmódosítás, névváltoztatás | 20 | 0 | 3 | 2 | 1 | 0 | 1 | 1 | 5 | 3 | 2 | 0 |
| adatváltozás, adatjavítás | 4 | 5 | 14 | 11 | 10 | 0 | 5 | 11 | 10 | 9 | 7 | 5 |
| apai elismerés | 5 | 0 | 0 | 2 | 1 | 0 | 3 | 1 | 1 | 0 | 0 | 0 |
| állampolgársági ügyek | 2 | 0 | 0 | 0 | 1 | 0 | 0 | 0 | 2 | 0 | 0 | 0 |
| papír alapú anyakönyvből EAK-ba felvitel | 0 | 0 | 61 | 57 | 49 | 23 | 15 | 12 | 26 | 15 | 15 | 27 |
| lakcímbejelentés | 50 | 35 | 8 | 38 | 42 | 19 | 18 | 9 | 25 | 20 | 0 | 12 |
| címnyilvántartás, házszámok felvétele | 4 | 0 | 13 | 32 | 79 | 53 | 6 | 36 | 41 | 30 | 22 | 17 |
| hatósági bizonyítvány | 6 | 8 | 10 | 12 | 12 | 8 | 0 | 0 | 0 | 0 | 0 | 0 |

**A polgárok személyi adatainak, lakcímének nyilvántartásával és a központi címregiszterrel kapcsolatos ügyek**

A digitális államról és a digitális szolgáltatások nyújtásának egyes szabályairól szóló 2023. évi CIII. törvény 111. § (1) bekezdése alapján az együttműködő szervek által vezetett, címadatot tartalmazó nyilvántartások együttműködési képességének elősegítésére és az egységes címkezelés biztosítására központi címregiszter szolgál. ​ A központi címregiszter olyan, a nyilvántartások együttműködési képességét elősegítő központi nyilvántartás, amely a címadatok vonatkozásában információátadási szolgáltatás útján hiteles adatforrást biztosít a címadatot tartalmazó, együttműködő szervek által vezetett nyilvántartások számára.

A központi címregiszterről és a címkezelésről szóló 345/2014.(XII.23.) Kormányrendelet 4. § (1) bekezdése a Kormány címképzésért felelős szervként az ingatlan fekvése szerint illetékes települési önkormányzat jegyzőjét jelölte ki 2024. november 7. napjáig. E szabályt hatályon kívül helyezte a digitális szolgáltatások, a digitális állampolgárság szolgáltatások és támogató szolgáltatások részletes műszaki követelményeiről szóló 322/2024. (XI. 6.) Korm. rendelet. 2024. november 8-tól a digitális állam megvalósításához kapcsolódó egyes szervezetek kijelöléséről szóló 320/2024. (XI. 6.) Korm. rendelet 16. § (2) bekezdésében a Kormány címképzésért felelős szervként az ingatlan fekvése szerint illetékes települési önkormányzat jegyzőjét jelöli ki.

A címellenőrzés során 3 központi adatbázis (a személyiadat-és lakcímnyilvántartás, az ingatlan nyilvántartás és a postai címnyilvántartás) adatainak a jegyző kezelésében lévő okiratokkal, információkkal történő egybevetésével valósult meg.

A címellenőrzési feladatok jelenleg is napi szintű munkát jelentenek: új címképzések, közterület elnevezések, és a rendszerben generált címek felülvizsgálata, rendezése, a polgárokkal, hatóságokkal történő közlés.

**2025. január 31-ig** a polgárok személyi adatainak és **lakcímének** nyilvántartásáról szóló 1992. évi LXVI. törvény végrehajtásáról ​szóló 146/1993. (X. 26.) Korm. rendelet 17. §  (1) bekezdés a) pontjában a **hatósági igazolvánnyal összefüggő hatósági ügyben** eljáró hatóságokként az érintett polgár lakó- vagy tartózkodási helye szerint illetékes **jegyző és bármely járási hivatal a lakcímbejelentéssel** kapcsolatos eljárásban, valamint az érintett polgár lakó- vagy tartózkodási helye szerint illetékes jegyző és járási hivatal a személyi azonosító visszavonása és törlése kivételével az adatok megváltozása esetén jelölte ki.

**2025. február 1-től** ugyanezeket az eljárásokat **kizárólag** (bármely) **járási hivatal** intézheti. Azaz hivatalunkban többé nem lehet lakcímváltozást bejelenteni, az ügyfeleknek a járási központ településekre kell utazniuk személyes ügyintézés esetén.

**Választásokkal kapcsolatos ügyek**

A 2024. évi önkormányzati és Európai Parlamenti választások lebonyolításával és előkészítésével kapcsolatos feladatokat a Közös Hivatal végezte el mindhárom településén. Az európai parlamenti-, helyi önkormányzati választások, illetve a nemzetiségi önkormányzati választások rendkívüli esemény nélkül zajlottak le. Mindhárom településen eredményes volt a választás, valamennyi mandátumra megválasztásra kerültek a szükséges számú jelöltek.

A választásokat követően a helyi választási bizottságok elnökei a megbízóleveleket átadták a mandátumokat szerzett jelölteknek. A Képviselő-testületek alakuló ülésére 2024. októberében, határidőben mindhárom településen sor került.

A választási iroda illetve bizottságok választási tevékenységével szemben kifogás nem merült fel, döntéseikkel szemben fellebbezés, egyéb jogorvoslati kérelem (pl. keresetlevél) nem érkezett.

Személyi változás Balatonmáriafürdőn történt, ahol Balog Mátyás látja el a polgármesteri teendőket. A polgármesteri tisztség átadására zökkenő mentesen, 2024. év október hó 2. napján került sor a Kormányhivatal kijelölt tisztviselője jelenlétében.

2024. évben a választásokat követően hivatalunk adatszolgáltatást végzett az Állami Számvevőszék részére.

*„A 2024. évi önkormányzati és nemzetiségi önkormányzati választásokat követő időszakban hozott egyes  
gazdasági döntések ellenőrzése”* című ellenőrzés előkészítését végezte az ÁSZ.

Az adatszolgálatás azoknak a településeknek volt kötelező, ahol a polgármester személyében változás történt. A Balatonkeresztúri Közös Önkormányzati Hivatal esetében Balatonmáriafürdő Község   
Önkormányzat Képviselő-testületének munkájáról kellett adatot szolgáltatnunk.  2024. június 9. és 2024. szeptember 30. között Balatonmáriafürdő Község Önkormányzat Képviselő-testülete öt alkalommal tartott ülést, melyekről az adatszolgálatatás határidőben, öt napon belül beküldésre került. Az adatgyűjtés október 7-én zárult.

**Igazságügyi igazgatás**

A**17/2015. (II. 16.) Korm. rendelet** rendelkezik a jegyző hatáskörébe tartozó **birtokvédelmi eljárásról.** Az eljárás kizárólag kérelemre indul a jogszabályban meghatározott tartalmi elemekkel ellátott kérelem benyújtásával. 2024. évben 3 db birtokvédelmi ügy indult.

**Hagyatéki ügyintézés**

A hagyatéki ügyek intézése a hagyatéki eljárásról szóló 2010. évi XXXVIII. törvény (Hetv.) és a hagyatéki eljárás egyes cselekményeiről szóló 29/2010. (XII.31.) KIM rendelet alapján történik.

A hagyatéki eljárás kérelemre, vagy hivatalból indul. A hagyatéki leltár felvétele formanyomtatványon történik az ingó-ingatlan hagyatékról, kitöltése az ügyintéző feladata. A hagyatéki iratok elkészítése az ASP szakrendszerben történik, a közjegyző részére elektronikus úton hivatali kapun keresztül kell továbbítani.

A póthagyatéki eljárások - 2021. január 1-jén hatályba lépett a földeken fennálló osztatlan közös tulajdon felszámolásáról és a földnek minősülő ingatlanok jogosultjai adatainak ingatlan-nyilvántartási rendezéséről szóló 2020. évi LXXI. törvény – a földhivatali megkeresések alapján is indultak.

2024. évben 98 db hagyatéki és 12 db póthagyatéki eljárás indult.

Hatósági bizonyítványt a hatóság, a jogszabályban meghatározott esetekben az ügyfél kérelmére – a felhasználás céljának feltüntetésével – adat igazolására ad ki. 2024. évben 23 db hatósági bizonyítvány került kiállításra (lakás rendeltetési egységek számáról, telephely alkalmassághoz 3,5 tonna össztömeget meghaladó tehergépjármű forgalomba helyezéséhez és átírásához).

A talált tárgyak kezelését szintén kormányrendelet szabályozza. Ez lehet ügyfél által behozott bármilyen tárgy vagy érték, aminek gondoskodni kell az őrzéséről és kezeléséről. A nyári idegenforgalmi szezonban különösen megnövekszik a leadott talált tárgyak száma.

**Gyermekvédelmi és gyámügyi igazgatás**

Az ügyintéző a munkáját a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.), illetve a vonatkozó végrehajtási és önkormányzati rendelet alapján látja el.

A jegyző gyámhatóságként kiskorú személyek esetében, megkeresésre vagyonleltárt, illetve más hatóság megkereséseinek eleget téve környezettanulmányt készít. 2024. évben vagyonleltár elkészítésére 2 esetben került sor.

A gyámhatósági feladatok közé tartozik a rendszeres gyermekvédelmi kedvezmény, illetve a gyermekek hátrányos/halmozottan hátrányos helyzetének megállapítása, illetve felülvizsgálata előkészítése, adminisztrációja, valamint a szünidei gyermekétkeztetéssel kapcsolatos feladatok elvégzése.

A gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készítünk.

|  |  |  |  |
| --- | --- | --- | --- |
| Rendszeres gyermekvédelmi kedvezményben részesülők | | | |
| 2024. év | | | |
| ügytípus / fő | **Balatonberény** | **Balatonkeresztúr** | **Balatonmáriafürdő** |
| rendszeres gyermekvédelmi kedvezmény | 11 | 3 | 4 |

**Kereskedelmi igazgatás**

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendelet a szolgáltatás felügyeletét ellátó hatóságként a jegyzőt jelöli ki. A jogszabály alapján a regisztrációra kötelezett szálláshely-szolgáltatók ellenőrzése a jegyző feladata. Ennek megfelelően éves ellenőrzési tervet kell készíteni, és a nyilvántartásba vett szálláshely-szolgáltatót 6 évente legalább egy alkalommal hatósági ellenőrzés keretében ellenőrizni.

A hatósági ellenőrzésről készült jegyzőkönyv a jogszabályi előírásnak megfelelőn megküldésre került a Nemzeti Turisztikai Adatszolgáltató Központ (NTAK) részére.

2024. évben 481 db szálláshely-szolgáltatási tevékenységgel kapcsolatos ügy indult, amely tartalmazza a tevékenység ellenőrzését, a módosítás bejelentéseket és a törléseket is.

**Földművelésügy-, állat-, és növényegészségügyi igazgatás**

A hivatal munkatársai minden évben részt vesznek az ebek veszettség elleni kötelező oltásának lebonyolításában, továbbá vezetik a méhésznyilvántartást.

Fás szárú és cserje kivágási bejelentési ügy, valamint közterületi fa- és cserjepótlással kapcsolatos ügy 16 db volt 2024. évben.

A mező- és erdőgazdasági földek forgalmáról szóló 2013. évi CXXII. törvény alapján a jegyző feladata a föld eladása, haszonbérbe adása esetén a szerződések kormányzati portálon való kifüggesztése. Az adásvételi szerződések esetében a kifüggesztést követően 30 nap áll rendelkezésre elfogadó jognyilatkozat benyújtására, melyet a földforgalmi törvény által meghatározott elővásárlásra jogosultak nyújthatnak be.

A haszonbérleti szerződések tekintetében ez a határidő a kifüggesztést követő 15 nap. A határidők lejárta után az iratjegyzéket tovább küldjük az illetékes mezőgazdasági igazgatási szerv felé a beérkezett iratokkal együtt.

Termőföld adásvételi szerződés kifüggesztés 40 db, haszonbérleti szerződés kifüggesztés: 15 db volt 2024. évben.

Egyéb hirdetmények (ingóárverési 1 db, ingatlanárverési hirdetmény 8 db, hirdetményi kézbesítés 1 db, vadászati közgyűlés 4 db) kifüggesztésére 14 esetben került sor.

**Honvédelmi-, katasztrófavédelmi igazgatás**

A hivatalban 1 fő ügyintéző látja el a közbiztonsági és honvédelmi referensi tevékenységet.

A polgári védelmi szervezet létrehozásával, a polgári védelmi személyi állomány nyilvántartásával és a polgári védelmi kötelezettség teljesítése alóli mentességi igazolások kiállításával kapcsolatos feladatokat végzi. Részt vesz a polgári védelmi és honvédelmi szakmai képzéseken.

**Közlekedési, környezetvédelmi, építési ügyek, településrendezés, területrendezés és kommunális igazgatás**

A műszaki ügyintézők feladatai:

* a beruházásokban, felújításokban, pályázatok előkészítésében való közreműködés,
* a közműfejlesztéssel kapcsolatos feladatok,
* úthasználati, parkolási és behajtási engedélyek kiadása,
* az ingatlanok rendeltetésváltozásával kapcsolatos feladatok.
* önkormányzati hatáskörbe tartozó nyilatkozatok kiadása (útkezelői, tulajdonosi),
* műszaki átadás-átvételi eljárásokban való részvétel,
* ingatlan tisztántartás ellenőrzése,
* közvilágítással kapcsolatos feladatok ellátása, észrevétel továbbítása az áramszolgáltató felé,
* települési polgári védelmi szervezetbe történő beosztás, felkészítés,
* közbiztonsági referensi és honvédelmi referensi feladatok ellátása,
* műszaki nyilvántartások vezetése,
* településképi véleményezési és településkép bejelentési eljárásokban főépítészi állásfoglalás készítése,
* szabályozási tervek elkészítésében való közreműködés,
* közterület-használati és területbérleti ügyek intézése,
* házszám rendezési ügyek,
* településrendezési ügyek, a tervek karbantartása, módosítása, ezek eljárásainak lefolytatása,
* telekalakítással kapcsolatos előzetes véleményezés,
* adó-, értékbizonyítványok kiállítása (Balatonkeresztúr, Balatonmáriafürdő),
* építésügyi hatósági bizonyítványok, igazolások kiállítása, adatkérés, adatszolgáltatás.

**A hivatal pénzügyi helyzetét az alábbi táblázat tartalmazza:**

|  |  |  |  |  |
| --- | --- | --- | --- | --- |
|  |  |  |  |  |
| **A Hivatal pénzügyi helyzete** |  |  |  |  |
|  | **2024.12.31** | | | |
|  | **Eredeti előirányzat** | **Módosított előirányzat** | **Teljesítés** | **Teljesítés %-a** |
| Személyi juttatások | 135 123 000 | 138 133 355 | 136 148 544 | 98,6% |
| Munkaadót terhelő járulékok | 17 655 000 | 18 527 699 | 18 138 865 | 97,9% |
| Dologi kiadás | 29 203 400 | 29 355 149 | 21 864 952 | 74,5% |
| Támogatásértékű működési kiadás | 0 | 200 000 | 200 000 | 100,0% |
| Működési célú pénzeszköz átadás ÁHT-én kívülre | 0 | 0 | 0 |  |
| **Működési kiadás mindösszesen** | **181 981 400** | **186 216 203** | **176 352 361** | **94,7%** |
|  |  |  |  |  |
| Felújítás | 0 | 0 | 0 |  |
| Beruházás | 2 400 300 | 2 400 300 | 1 458 969 | 60,8% |
| **Felhalmozási kiadás összesen** | **2 400 300** | **2 400 300** | **1 458 969** | **60,8%** |
|  |  |  |  |  |
| **KIADÁS MINDÖSSZESEN** | **184 381 700** | **188 616 503** | **177 811 330** | **94,3%** |
|  |  |  |  |  |
| Saját bevételek | 851 000 | 851 000 | 438 268 | 51,5% |
| Támogatásértékű működési bevétel | 0 | 4 234 803 | 4 234 803 | 100,0% |
| Működséi célú pénzeszköz átvétel ÁHT-én kívülről | 0 | 0 | 0 |  |
| Pénzmaradvány igénybevétel | 1 118 972 | 1 118 972 | 1 118 972 | 100,0% |
| **Működési bevétel mindösszesen** | **1 969 972** | **6 204 775** | **5 792 043** | **93,3%** |
| Tárgyi eszköz értékesítés | 10 000 | 10 000 | 20 000 | 200,0% |
| **Felhalmozási bevétel mindösszesen** | **10 000** | **10 000** | **20 000** | **200,0%** |
| **Bevétel összesen** | **1 979 972** | **6 214 775** | **5 812 043** | **93,5%** |
| Önkormányzati támogatás | 182 401 728 | 182 401 728 | 172 546 575 | 94,6% |
|  |  |  |  |  |
| **BEVÉTEL MINDÖSSZESEN** | **184 381 700** | **188 616 503** | **178 358 618** | **94,6%** |
|  |  |  |  |  |

**Hatósági ellenőrzések**

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| év | Balatonberény | | | | | | Balatonkeresztúr | | | | | | Balatonmáriafürdő | | | | | |
| elhanyagolt ingatlan | egyéb | felszólítások száma | kiszabott közig. bírság | befizetés | fellebbezés | elhanyagolt ingatlan | egyéb | felszólítások száma | kiszabott közig. bírság | befizetés | fellebbezés | elhanyagolt ingatlan | egyéb | felszólítások száma | kiszabott közig. bírság | befizetés | fellebbezés |
| 2015 | 65 | 4 | 69 | 250 000 | 35 000 | 0 | 92 | 10 | 145 | 255 000 | 254 000 | 0 | 59 | 15 | 73 | 210 000 | 30 000 | 0 |
| 2016 | 62 | 10 | 72 | 210 000 | 60 000 | 0 | 104 | 30 | 140 | 345 000 | 430 000 | 0 | 94 | 20 | 130 | 410 000 | 390 000 | 2 |
| 2017 | 10 | 8 | 82 | 200 000 | 70 000 | 0 | 122 | 14 | 153 | 600 000 | 195 000 | 0 | 90 | 0 | 120 | 225 000 | 75 000 | 1 |
| 2018 | 58 | 23 | 81 | 370 000 | 80 000 | 1 | 110 | 10 | 181 | 345 000 | 195 000 | 0 | 95 | 15 | 149 | 575 000 | 115 000 | 0 |
| 2019 | 70 | 26 | 82 | 420 000 | 345 000 | 2 | 80 | 10 | 103 | 340 000 | 190 000 | 0 | 90 | 0 | 113 | 730 000 | 725 000 | 0 |
| 2020 | 63 | 3 | 81 | 340 000 | 160 000 | 2 | 70 | 0 | 93 | 380 000 | 260 000 | 1 | 25 | 0 | 34 | 140 000 | 60 000 | 0 |
| 2021 | 95 | 2 | 127 | 230000 | 230000 | 0 | 90 | 22 | 90 | 380000 | 380 000 | 1 | 79 | 20 | 94 | 80 000 | 80 000 | 1 |
| 2022 | 80 | 29 | 139 | 0 | 0 | 0 | 62 | 5 | 70 | 150 000 | 150 000 | 0 | 56 | 3 | 73 | 80 000 | 80 000 | 0 |
| 2023 | 76 | 5 | 127 | 250000 | 250.000 | 1 | 50 | 18 | 63 | 200 000 | 200 000 | 0 | 48 | 11 | 53 | 300 000 | 300 000 | 1 |
| 2024 | 26 | 1 | 39 | 0 | 0 | 0 | 32 | 8 | 40 | 50 000 | 50 000 | 0 | 21 | 6 | 29 | 100 000 | 100 000 | 0 |

Mindhárom településen folyamatosan, az ütemterv szerint végeztük a közterület-használat és az elhanyagolt ingatlanok hatósági ellenőrzését.

Elmondható, hogy évről-évre javul a helyzet.

A tapasztalat szerint a felszólításra a tulajdonosok kb. 90 %-a minden további kötelezés nélkül eleget tett kötelezettségének. A fennmaradók közül néhányat személyesen, illetve telefonon elértünk és így tettek eleget az ingatlan-tisztántartási kötelezettségüknek.

**Külső ellenőrzések**

* A Helyi önkormányzat és az általa irányított költségvetési szervek 2021. évi kincstári ellenőrzés utóellenőrzésével kapcsolatos ÖPSZEF/783-14/2023. számú ellenőrzési jelentés javaslataira készített intézkedési terveket 2023.07.06. és 2023.07.07 napokon a MÁK részére megküldtük. Az intézkedési tervek alkalmasak voltak a lezárt ellenőrzési jelentésben rögzített hibák és hiányosságok felszámolására, a folyamatok hatékonyabb, eredményesebb működése érdekében, ennek alapján a megküldött intézkedési terveket elfogadták, a kiemelt hiányosságok pótlása 2024. januári határidőig folyamatosan készült el.
* A Magyar Államkincstár 2024. évben is ellenőrizte Balatonberény település esetében a szünidei gyermekétkeztetést, amely intézkedés nélkül zárult.
* A három önkormányzat és az intézmények belső ellenőrzését Forró Barbara belső ellenőr végezte 2024. évben, az ellenőrzésekre az ütemtervben foglaltak szerint került sor. A hivatal részéről a szükséges információkat, iratokat rendelkezésre bocsátottuk, így a belső ellenőrzés is zavartalan volt.
* Az elmúlt időszakban a testületek működésével kapcsolatosan törvényességi észrevételt, felhívást nem kaptunk a Kormányhivataltól.
* A Somogy Vármegyei Kormányhivatal a Balatonkeresztúri Közös Önkormányzati Hivatal jegyzője gyermekvédelmi és gyámügyi hatósági tevékenységét ellenőrizte. Az ellenőrzés típusa: célellenőrzés. Az ellenőrzés időszaka: 2023. május 1. – 2024. április 30. Az ellenőrzés módszere: iratellenőrzés, adatkérés, tájékoztatás kérés.

Az ellenőrzés összegzése a következő: A jegyzői hatáskörben hozott döntések kapcsán a tényállás kellően tisztázott, az ügyeket anyagi jogi és eljárásjogi szempontból jogszerűen és precízen intézik.

Összességében a jegyzői hatáskörű gyámhatósági ügyek intézése kiváló színvonalú.

* Az Állami Számvevőszék *„Az önkormányzatok helyi adóztatási tevékenységének ellenőrzése - Ingatlanadóztatás„* című ellenőrzése előkészítéséhez az Állami Számvevőszékről szóló 2011. évi LXVI. törvény 28. § (1)-(2) bekezdéseiben foglaltak alapján előzetes adatszolgáltatás teljesítésére kérte fel Balatonberény Község jegyzőjét.

Az ellenőrzés célja az volt, hogy értékelje Balatonberény község helyi ingatlanadóztatásának és adóhatósága feladatellátásának szabályszerűségét, célszerűségét és eredményességét. További cél volt, hogy az ellenőrzés megállapításai és következtetései segítsék az önkormányzati képviselő-testületeket a jogszabályokkal és a helyi sajátosságokkal összhangban álló helyi adópolitika kialakításában és az azt végrehajtó adóigazgatási szervezet megszervezésében.

Az ellenőrzés célja volt továbbá annak megállapítása is, hogy az Önkormányzat által bevezetett, ingatlanokat terhelő helyi adókra vonatkozó rendeleti szabályok összhangban vannak-e a helyi adópolitikai célokkal, tartalmuk tükrözi-e a település helyi sajátosságait és az adóhatósági feladatellátás biztosítja-e az önkormányzati bevételek feltárását és beszedését. Ennek keretében az ÁSZ értékelte, hogy az Önkormányzat által bevezetett, ingatlanokat terhelő helyi adókról szóló adórendelet, valamint az adóhatóság döntései, adóztatási gyakorlata a vonatkozó jogszabályokkal összhangban állnak-e

Az ellenőrzés tárgya az Önkormányzat képviselő-testületének ingatlanokat terhelő helyi adókkal, azaz az építményadóval, a telekadóval és a magánszemély kommunális adójával kapcsolatos rendeletalkotási tevékenységének és az adóhatóság tevékenységének az ellátása. Az ellenőrzés kiterjedt minden olyan körülményre és adatra, amely az ÁSZ jogszabályban meghatározott feladatainak teljesítéséhez, valamint az ellenőrzési program végrehajtása folyamán felmerült újabb összefüggések feltárásához szükséges.

Az ÁSZ az ellenőrzéssel kapcsolatos jelentést megküldte, az intézkedési ütemtervben foglaltak végrehajtása folyamatos.

**Az eltelt időszak feladatainak végrehajtása:**

* Az elmúlt időszakban – a korábbi évekhez hasonlóan - többször szolgáltattunk adatokat: kincstár, minisztériumok, járás, kormányhivatal részére, a legkülönbözőbb témakörökben, a teljesség igénye nélkül: iparterületekről, jogszabály előkészítési feladatokat ellátó köztisztviselőkről, állatvédelmi eljárásokról, halmozottan hátrányos helyzetű gyermekekről, testület működéséről, köztisztasági feladatok ellátásáról, önkormányzati rendeletekről.
* Egészségügyi alapellátási körzettel kapcsolatos adatátadások elvégzése OKFŐ részére.
* Éves és időszaki statisztikák elkészítése.
* A pénzügyi adatszolgáltatások, melyekhez komoly anyagi hátrány is társulhat, ha időben azok véglegesítésére nem kerül sor a MÁK felé.
* A hivatal köztisztviselői közreműködtek a pályázatok lebonyolításával kapcsolatos adminisztrációs feladatokban, a beszerzési eljárások előkészítésében.
* A honlapok és helyi újságok számára az aktuális híranyagokat, hirdetményeket az üzemeltetőknek, szerkesztőknek folyamatosan küldjük.
* Mindhárom településen meghirdetésre került a szociális tűzifa támogatások igénylése, mely október – december hónapban ún. kampányfeladat. Az elmúlt évi támogatás elszámolását határidőben benyújtottuk a MÁK részére.
* Ügyiratselejtezési feladatok elvégzése.
* Megtörtént a 2024. évi választások lebonyolítása és pénzügyi elszámolása.
* Alakuló ülésekkel kapcsolatos feladatok elvégzése.
* Szervezeti és Működési Szabályzatok megalkotása.
* Helyi Esélyegyenlőségi Programok felülvizsgálata.
* NTAK-nak jelentett ütemtervek szerinti ellenőrzések elvégzése.
* Szintén mindhárom településeken élő időskorúak karácsonyi támogatásának kifizetése, utalványok eljuttatásának megszervezése.
* Közadattár részére folyamatos adatszolgáltatás, honlapokon az infotv. rendelkezéseinek megfelelően közérdekű adatok közzététele.
* A Nemzeti Adatvagyon Ügynökség felé a kéthavonta megtörténik az adatszolgáltatás a Központi Információs Közadat-nyilvántartásba a nettó ötmillió forintot meghaladó szerződésekről.
* Az év vége és az új év első hónapjaiban történnek a statisztikai adatszolgáltatások, a pénzügyi zárási feladatok elvégzése, a tárgyévi költségvetések összeállítása, a helyi adók zárása, a polgárok értesítése az ez évi fizetési kötelezettségekről.

**Az elkövetkezendő időszak feladatai:**

* Az önkormányzatok 2025. évi költségvetéseinek és 2024. évi zárszámadásainak előkészítése.
* Ebösszeírási feladatok elvégzése mindhárom településen.
* A KSH adatszolgáltatások (időszaki és éves) folyamatos biztosítása.
* 2025. évi irattári selejtezési feladatok elvégzése.
* NTAK-nak jelentett ütemtervek szerinti ellenőrzések lefolytatása.
* ÁSZ ellenőrzési ütemtervben foglaltak végrehajtása.

**Tisztelt Képviselő-testületek!**

A Közös Hivatal működési feltételeinek biztosításában megköszönöm a fenntartó képviselő-testületek részéről adott erkölcsi és anyagi támogatást, a jobbító szándékú javaslatokat, véleményeket.

**Határozati javaslat:**

**Balatonberény Község Önkormányzat Képviselő-testületének ../2025.(II.5.) határozata**

**a Balatonkeresztúri Közös Önkormányzati Hivatal 2024. évi munkájáról adott beszámolóról**

**Balatonberény** Község Önkormányzat Képviselő-testülete a Balatonkeresztúri Közös Önkormányzati Hivatal 2024. évi munkájáról adott beszámolót

elfogadja / nem fogadja el /kiegészítéssel fogadja el.

Határidő: 2025.….

Felelős: Takácsné dr. Simán Zsuzsanna jegyző

**Balatonkeresztúr Község Önkormányzat Képviselő-testületének ../ 2025.(II.5.) határozata**

**a Balatonkeresztúri Közös Önkormányzati Hivatal 2024. évi munkájáról adott beszámolóról**

**Balatonkeresztúr** Község Önkormányzat Képviselő-testülete a Balatonkeresztúri Közös Önkormányzati Hivatal 2024. évi munkájáról adott beszámolót

elfogadja / nem fogadja el /kiegészítéssel fogadja el.

Határidő: 2025…..

Felelős: Takácsné dr. Simán Zsuzsanna jegyző

**Balatonmáriafürdő Község Önkormányzat Képviselő-testületének ../ 2025.(II.5.) határozata**

**a Balatonkeresztúri Közös Önkormányzati Hivatal 2024. évi munkájáról adott beszámolóról**

**Balatonmáriafürdő** Község Önkormányzat Képviselő-testülete a Balatonkeresztúri Közös Önkormányzati Hivatal 2024. évi munkájáról adott beszámolót

elfogadja / nem fogadja el /kiegészítéssel fogadja el.

Határidő: 2025.………

Felelős: Takácsné dr. Simán Zsuzsanna jegyző

Balatonkeresztúr, 2025. január 29.

Takácsné dr. Simán Zsuzsanna

jegyző